Nhar il-Ġimgħa l-inżul tax-xita ma waqafx u bosta mit-toroq prinċipali kienu mimlijin ilma. Kien hemm ukoll tappieri tad-drenaġġ f'xi inħawi li kienu qed ifawwru ilma jrejjaħ. Dan kollu mhux l-ewwel darba li ġara. Jiġri kull meta tagħmel xita qawwija jew inkella xita fit-tul. Dan ġara u jibqa' jiġri minħabba f'inkompetenza tal-awtoritajiet tul is-snin. Għax, minkejja li ilna iktar minn 135 sena b'liġijiet u policies li jobbligaw li l-ilma tax-xita li jaqa' fuq il-bjut tar-residenzi tagħna jinġabar f'bir apposta, dan, ħafna drabi, ma jsirx. Flok ma jinġabar fil-bir, dan l-ilma jispiċċa fit-triq inkella fid-drenaġġ. Għalhekk ikollna ħafna ilma fit-triq kif ukoll tappieri jfawru d-drenaġġ! Din hi responsabbiltá ta' min għażel li jagħlaq għajnjeh għall-irregolaritajiet minkejja li kellu l-obbligu li jara li dawn l-irregolaritajiet ma jseħħux. Xi snin ilu, f'eserċiżżju ta' ħela ta' flus, il-Gvern kien iddeċieda li jinfoq il-miljuni (inkluż ammont sostanzjali mill-fondi tal-Unjoni Ewropeja) biex iħaffer mini taħt l-art ħalli fihom jinġabar l-ilma tax-xita li imbagħad fil-parti l-kbira tiegħu, jintrema l-baħar. Il-Gvern immexxi minn Lawrence Gonzi kien daħal għal din l-ispiża minnflok ma dar fuq is-sidien tar-residenzi (u fejn applikabbli fuq l-iżviluppaturi li bnewhom) biex iħaffru l-bjar nieqsa ħalli b'hekk, l-ilma tax-xita, flok ma jinġabar fit-toroq u fid-drenaġġ li jfur fit-toroq u l-bajjiet tagħna, fil-parti l-kbira tiegħu jibda jinġabar f'dawn il-bjar. Minflok ma l-ispejjes tħallsu minn dawk li ħolqu l-problema, tqiegħed piż ieħor fuq l-ispiża pubblika. Minn fondi pubbliċi tħallsu l-ispejjes tal-iżbalji li saru minn min kien responsabbli għall-iżvilupp. Fost il-kawża ta' dawn il-problemi, hemm blokki ta' flats u maisonettes f'kull parti ta' Malta u Għawdex. Bħala pajjiż, infaqna l-flus biex irmejna l-ilma l-baħar ħalli mbagħad nerġgħu niġbruh mill-baħar fl-impjanti tar-reverse osmosis. Kien ikun ħafna iktar utli kieku dan l-ilma nġabar fid-djar tagħna kif kienu jagħmlu bi ħsieb missierijietna. Għax in-natura kull sena tipprovdilna biżżejjed ilma għall-parti l-kbira tal-ħtiġijiet tagħna u huwa kollu tort tagħna li din ir-riżorsa prezzjusa qed tinħela. Ippublikat f'Illum : Il-Ħadd 20 ta' Novembru 2016